༠༠༠༠བརྡ་ཡིག༢༠༡ཟབ་གསང་མཁའ་འགྲོའི་སྙིང་ཐིག་ལས༔ཐུགས་སྒྲུབ་ཡེ་ཤེས་ཉི་མའི་སྐོར༔བྱིན་འབེབས་ཚངས་པའི་སྒྲ་དབྱངས་འོད་གསལ་ཆོས་ཉིད་
སྤྲིན་དཔུང་ཞེས་བྱ་བ་བཞུགས་སོ༔
༠༠༠༠བརྡ་ཡིག༢༠༢ན་མོ་གུ་རུ་དྷེ་ཝ་ཌཱ་ཀི་ནཱི༔བདག་འདྲ་རིག་འཛིན་པདྨ་འབྱུང་གནས་ངས༔མ་འོངས་ལས་ཅན་བུ་ཡི་དོན་ཆེད་དུ༔བྱིན་ཆེན་འབེབས་པ་ཚངས་པའི་སྒྲ་དབྱངས་ཉིད༔འོད་གསལ་ཆོས་ཉིད་སྤྲིན་དཔུང་བསྟན་པར་བྱ༔འདི་ཉིད་ལག་ཏུ་ལེན་པའི་རིམ་པ་ནི༔སྤོས་བསྲེགས་རོལ་མོ་སྣ་ཚོགས་དཀྲོལ་བྱས་ཏེ༔སྣང་སྲིད་ལྷ་ཡི་དཀྱིལ་འཁོར་གཞལ་ཡས་སུ༔མོས་ཤིང་དང་བའི་ངང་ནས་འདིར་སྐད་དོ༔ཧཱུྃ་ཧྲཱིཿབྱིན་ཆེན་ངོ་མཚར་མཆོག་གི་གནས༔འོག་མིན་ཆོས་དབྱིངས་ཕོ་བྲང་ནས༔སྐྱེ་མེད་དོན་གྱི་དངོས་གྲུབ་བརྙེས༔ཀུན་བཟང་ཡབ་ཡུམ་བྱིན་ཕོབ་ཅིག༔བྱིན་ཆེན་ངོ་མཚར་མཆོག་གི་གནས༔བདེ་བ་ཆེན་པོའི་གཞལ་ཡས་ནས༔སྐྱེ་འཆི་མེད་པའི་དངོས་གྲུབ་བརྙེས༔འོད་དཔག་མེད་མགོན་བྱིན་ཕོབ་ཅིག༔བྱིན་ཆེན་ངོ་མཚར་མཆོག་གི་གནས༔མངོན་པར་དགའ་བའི་ཞིང་ཁམས་ནས༔སྐུ་དང་ཡེ་ཤེས་དངོས་གྲུབ་བརྙེས༔རྡོ་རྗེ་སེམས་དཔས༴བྱིན་ཆེན་ངོ་མཚར་མཆོག་གི་གནས༔རི་བོ་ཏ་ལའི་གནས་མཆོག་ནས༔བྱམས་དང་སྙིང་རྗེའི་དངོས་གྲུབ་བརྙེས༔ཐུགས་རྗེ་ཆེན་པོས་བྱིན༴བྱིན་ཆེན་ངོ་མཚར་མཆོག་གི་གནས༔ལྕང་ལོ་ཅན་གྱི་ཕོ་བྲང་ནས༔མཐུ་སྟོབས་རྨད་བྱུང་དངོས་གྲུབ་བརྙེས༔ཕྱག་ན་རྡོ་རྗེས༴བྱིན་ཆེན་ངོ་མཚར་མཆོག་གི་གནས༔རྫོགས་པ་ཆེན་པོའི་གཞལ་ཡས་ནས༔འཕོ་བ་ཆེན་པོའི་དངོས་གྲུབ་བརྙེས༔དགའ་རབ་རྡོ་རྗེས༴བྱིན་ཆེན་ངོ་མཚར་མཆོག་གི་གནས༔འོད་གསལ་བདེ་ཆེན་གཞལ་ཡས་ན༔འཇའ་ལུས་ཆོས་སྐུའི་དངོས་གྲུབ་བརྙེས༔ཤྲཱི་སིང་ཧས༴བྱིན་ཆེན་ངོ་མཚར་མཆོག་གི་གནས༔པདྨ་འོད་ཀྱི་གཞལ་ཡས་སུ༔འཆི་མེད་འགྲོ་འདུལ་དངོས་གྲུབ་བརྙེས༔པདྨ་འབྱུང་གནས་བྱིན༴བྱིན་ཆེན་ངོ་མཚར་མཆོག་གི་གནས༔བདེ་སྟོང་ཡེ་ཤེས་གཞལ་ཡས་སུ༔མཆོག་དང་ཐུན་མོང་དངོས་གྲུབ་བརྙེས༔ཡེ་ཤེས་མཚོ་རྒྱལ༴བྱིན་ཆེན་ངོ་མཚར་མཆོག་གི་གནས༔རྡོ་རྗེ་ཐེག་པའི་གཞལ་ཡས་ནས༔གྲུབ་པ་མངོན་གྱུར་དངོས་གྲུབ་བརྙེས༔འབྲོག་བན་ལོ་ཙྭས༴༈བྱིན་ཆེན་ངོ་མཚར་མཆོག་གི་གནས༔ཟབ་མོའི་གཏེར་མཛོད་གཞལ་ཡས་ནས༔འགྲོ་བ་འདུལ་བའི་དངོས་གྲུབ་བརྙེས༔བདུད་འཇོམས་རྡོ་རྗེས་བྱིན༴ཅེས་པའི་ཤྭ་ལོ་ཀ་འདི་མངྒ་ལས་སོ།། བྱིན་ཆེན་ངོ་མཚར་མཆོག་གི་གནས༔སྤྱི་གཙུག་ཉི་ཟླའི་གདན་སྟེང་ནས༔གང་ལ་གང་འདུལ་དངོས་གྲུབ་བརྙེས༔དྲིན་ཆེན་བླ་མས་བྱིན་ཕོབ་ཅིག༔ཧཱུྃ་ཧྲཱིཿརང་ལུས་རྩ་ཁམས་དག་པའི་ཞིང༔རྒྱལ་བ་ཞི་ཁྲོ་ཡབ་ཡུམ་དང་༔རྩ་གནས་དཔའ་བོ་མཁའ་འགྲོའི་ཚོགས༔གནས་འདིར་དབང་དང་བྱིན་ཕོབ་ཅིག༔མཐའ་བྲལ་བརྡལ་ཁྱབ་གཞལ་ཡས་ནས༔གཞོམ་བྲལ་རྡོ་རྗེའི་སྐུར་སྟོན་ཅིང༔སྒྱུ་འཕྲུལ་འཁོར་ལོའི་དཀྱིལ་འཁོར་ངོམས༔བཀའ་བརྒྱད་ལྷ་ཚོགས་བྱིན་ཕོབ་ཅིག༔སྣང་སྲིད་གཞིར་བཞེངས་དཀྱིལ་འཁོར་ནས༔བདེ་གཤེགས་རྒྱལ་བའི་དཀྱིལ་འཁོར་ལྷ༔གང་འདུལ་ཐབས་ཀྱིས་རོལ་གར་བསྒྱུར༔གནས་འདིར་དབང་དང་བྱིན་ཕོབ་ཅིག༔ཧཱུྃ་ཧྲཱིཿམ་བཅོས་ཆོས་དབྱིངས་ཞིང་ཁམས་སུ༔སྐྱེ་མེད་ཆོས་སྐུའི་གཞལ་ཡས་ནས༔ཆོས་སྐུ་ཡུམ་ཆེན་ཀུན་བཟང་མོ༔ཆོས་སྐུའི་མཁའ་འགྲོའི་ཚོགས་ཀྱིས་བསྐོར༔གནས་འདིར་དབང་དང་བྱིན་ཆེན་ཕོབ༔མཐིང་གསལ་འོད་ཕུང་ལམས་སེ་ལམ༔རལ་པའི་ཐོར་ཅོག་ལྡེམས་སེ་ལྡེམ༔ལྕང་ལོའི་ཟུར་ཕུད་ཏ་ལ་ལ༔དར་སྣའི་ཅོད་པན་པུ་རུ་རུ༔རུས་པའི་རྒྱན་ཆ་ཁྲོ་ལོ་ལོ༔དྲིལ་བུ་གཡེར་ཁ་སི་ལི་ལི༔བྱིན་རླབས་ན་བུན་ཐུ་ལུ་ལུ༔དངོས་གྲུབ་སྦྲང་ཆར་ཤ་ར་ར༔མཁའ་འགྲོ་འབུམ་སྡེ་ཉི་ལི་ལི༔སྙན་པའི་གླུ་ལེན་ཀྱུ་རུ་རུ༔གར་གྱི་རོལ་རྩེད་ཤིགས་སེ་ཤིག༔དད་གུས་གདུངས་ཤུགས་དྲག་པོ་ཡིས༔མ་དང་མཁའ་འགྲོ་འདིར་འབོད་དོ༔དམ་ཚིག་ཐུགས་རྗེའི་རྒྱུད་བསྐུལ་ལོ༔མ་དོར་འགྲོ་བ་སྙིང་རྗེའི་གནས༔ཐུགས་རྗེས་བརྩེ་བར་དགོངས་ནས་ཀྱང་༔གནས་འདིར་དབང་དང་བྱིན་ཆེན་ཕོབ༔ལྷུན་གྲུབ་བདེ་ཆེན་དག་པའི་ཞིང་༔ཡེ་ཤེས་ལྔ་རྫོགས་གཞལ་ཡས་ནས༔གསང་བ་ཡེ་ཤེས་མཁའ་འགྲོ་མ༔ལོངས་སྐུའི་མཁའ་འགྲོའི་ཚོགས་དང་བཅས༔གནས་འདིར་དབང་དང་བྱིན་ཆེན་ཕོབ༔དམར་གསལ་འོད་ཕུང་ལམས་སེ་ལམ༔རལ་པའི་ཐོར་ཅོག༴ལྕང་ལོའི་ཟུར་ཕུད༴དར་སྣའི་ཅོད་པན༴རུས་པའི་རྒྱན་ཆ༴དྲིལ་བུ་གཡེར་ཁ༴བྱིན་རླབས་ན་བུན༴དངོས་གྲུབ་སྦྲང་ཆར༴མཁའ་འགྲོ་འབུམ་སྡེ༴སྙན་པའི་གླུ་ལེན༴གར་གྱི་རོལ་རྩེད༴དད་གུས་གདུང་ཤུགས༴མ་དང་མཁའ་འགྲོ༴དམ་ཚིག་ཐུགས་རྗེའི༴མ་དོར་འགྲོ་བ༴ཐུགས་རྗེས་བརྩེ་བར༴གནས་འདིར་དབང་དང་བྱིན་ཆེན་ཕོབ༔དཔལ་རི་པདྨ་འོད་ཀྱི་ཞིང་༔མཁའ་སྤྱོད་དག་པའི་གཞལ་ཡས་ནས༔བདེ་ཆེན་ཡེ་ཤེས་མཚོ་རྒྱལ་མ༔སྤྲུལ་སྐུའི་མཁའ་འགྲོའི་ཚོགས་དང་བཅས༔གནས་འདིར་དབང་དང་བྱིན་ཆེན་ཕོབ༔དཀར་དམར་འོད་ཕུང་ལམས་སེ་ལམ༔རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོའི༴སྙན་པའི༴གར་གྱི༴དད་གུས༴མ་དང༴དམ་ཚིག༴མ་དོར༴ཐུགས་རྗེ༴གནས་འདིར་དབང་དང་བྱིན་ཆེན་ཕོབ༔ཧཱུྃ༔དབུས་ཕྱོགས་སྟུག་པོ་བཀོད་པའི་ཞིང་༔གཏུམ་དྲག་རོལ་པའི་དུར་ཁྲོད་ནས༔སངས་རྒྱས་མཁའ་འགྲོའི་མ་ཚོགས་ཀྱི༔གནས་འདིར་དབང་དང༴དཀར་གསལ་འོད་ཕུང༴རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང༴དམ་ཚིག༴མ་དོར༴ཐུགས་རྗེས་བརྩེ་བར༴གནས་འདིར༴ཤར་ཕྱོགས་མངོན་པར་དགའ་བའི་ཞིང་༔རབ་འཇིགས་རྔམས་བརྗིད་དུར་ཁྲོད་ནས༔རྡོ་རྗེ་མཁའ་འགྲོ་མ་ཚོགས་ཀྱིས༔གནས་འདིར་དབང་དང་བྱིན༴མཐིང་གསལ་འོད་ཕུང༴རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང་༴དམ་ཚིག༴མ་དོར༴ཐུགས་རྗེས༴གནས་འདིར་དབང་དང་༴ལྷོ་ཕྱོགས་དཔལ་ལྡན་ཞིང་ཁམས་ནས༔གད་རྒྱངས་སྒྲོགས་པའི་དུར་ཁྲོད་ནས༔རིན་ཆེན་མཁའ་འགྲོ་མ་ཚོགས་ཀྱིས༔གནས་འདིར༴སེར་གསལ༴རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང༴དམ་ཚིག༴མ་དོར༴ཐུགས་རྗེས་བརྩེ་བར༴གནས་འདིར་དབང་དང༴ནུབ་ཕྱོགས་བདེ་ཆེན་དག་པའི་ཞིང་༔པདྨ་འཁྱིལ་བའི་དུར་ཁྲོད་ནས༔པདྨ་མཁའ་འགྲོ་མ་ཚོགས་ཀྱིས༔གནས་འདིར་དབང་དང་༴དམར་གསལ༴རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང་༴དམ་ཚིག༴མ་དོར༴ཐུགས་རྗེས་བརྩེ་བར༴གནས་འདིར་དབང་དང་༴བྱང་ཕྱོགས་ལས་རབ་རྫོགས་པའི་ཞིང་༔ཀཱི་ལ་ཡ་ཡི་དུར་ཁྲོད་ནས༔ལས་ཀྱི་མཁའ་འགྲོ་མ་ཚོགས་ཀྱིས༔གནས་འདིར་དབང་དང་༴ལྗང་གསལ་འོད་ཕུང༴རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང་༴དམ་ཚིག༴མ་དོར༴ཐུགས་རྗེས་བརྩེ་བར༴གནས་འདིར་དབང་དང༴ཕྲིན་ལས་རྣམ་བཞི་ལྷུན་གྲུབ་པའི༔སྒོ་བཞི་ལས་ཀྱི་དཀྱིལ་འཁོར་ནས༔ལྕགས་ཀྱུ་ཞགས་པ་ལྕགས་སྒྲོག་དྲིལ༔འབུམ་ཕྲག་མཁའ་འགྲོའི་ཚོགས་དང་བཅས༔གནས་འདིར་དབང་དང་༴དཀར་སེར་དམར་ལྗང་ཁ་དོག་ཅན༔གསལ་འཚེར་འོད་ཕུང་ལམས་སེ་ལམ༔རལ་པའི༴ལྕང་ལོའི༴དར་སྣའི༴རུས་པའི༴དྲིལ་བུ༴བྱིན་རླབས༴དངོས་གྲུབ༴མཁའ་འགྲོ༴སྙན་པའི༴གར་གྱི༴དད་གུས༴མ་དང་༴དམ་ཚིག༴མ་དོར༴ཐུགས་རྗེས༴གནས་འདིར་དབང་དང་༴རང་བཞིན་རྣམ་པར་དག་པའི་དབྱིངས༔བཀའ་དང་ཐ་ཚིག་གཞལ་ཡས་ནས༔ལེགས་ཉེས་སྟངས་འཛིན་བསྟན་ལ་གདུང་༔མ་མོ་མཁའ་འགྲོ་ཐམས་ཅད་དང་༔ཆོས་སྐྱོང་བཀའ་སྲུང་ཐམས་ཅད་ཀྱིས༔བསྒྲུབ་པའི་དཀྱིལ་འཁོར་ཆེན་པོ་འདིར༔དབང་དང་དངོས་གྲུབ་བྱིན་ཕོབ་ཅིག༔རྟགས་དང་མཚན་མ་བསྟན་པ་དང་༔རྣལ་འབྱོར་བུ་བཞིན་སྐྱོང་བ་དང་༔རབ་འབྱམས་ཕྲིན་ལས་མངོན་གྱུར་པའི༔དབང་དང་དངོས་གྲུབ་བྱིན་ཆེན་ཕོབ༔ཨོཾ་ཨཱཿཧཱུྃ་བཛྲ་གུ་རུ་བཱིདྱ་དྷེ་ཝ་སརྦ་དྷཱ་ཀི་ནཱི་སརྦ་དྷརྨ་པཱ་ལ་སརྦ་ཀྵེ་ཊ་པཱ་ལ་སརྦ་ས་མ་ཡ་ཛ་ཛཿཨ་ཝེ་ཤ་ཡ་ཨ་ཨ༔ས་མ་ཡ༔རྒྱ་རྒྱ་རྒྱ༔མ་འོངས་ལས་ཅན་སྐལ་ལྡན་རྣམས༔སྒྲུབ་རྒྱུན་བཟུང་ལ་ཆོས་བརྒྱད་སྤོངས༔འཁོར་བའི་ཆོས་ལ་ཟིན་དུས་མེད༔ཚེ་དང་སྒྲུབ་པ་མཉམ་པར་གྱིས༔ས་མ་ཡ༔བདག་འདྲ་བུད་མེད་ཡེ་ཤེས་མཚོ་རྒྱལ་ངས༔གུ་རུའི་བཀའ་བཞིན་མ་ནོར་ཡི་གེར་བྲིས༔བཀའ་འདི་མ་མགོན་ཤན་པ་བཙན་གྱིས་སྲུངས༔དམ་ཉམས་ལྟ་ལོག་ལག་ཏུ་ཤོར་ར་རེ༔མ་འོངས་ལས་ཅན་བུ་དང་འཕྲད་པར་ཤོག༔ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཞེས་པ་འདི་ཡང་མ་ནུས་སྤྲང་ཟོབ་སྔགས་ནག་བདུད་འཇོམས་གླིང་པས་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་སྤྱན་དྲངས་ཏེ་འབྲོས་ཕུག་མཁའ་འགྲོའི་འདུ་ཁང་དུ་དག་པར་ཕབ་པའི་ཡི་གེ་པ་ནི་ཧོར་གྱི་བནྡེ་ཕུན་ཚོགས་བཀྲ་ཤིས་སོ།།དགེའོ།།དགེའོ།།དགེའོ།།སརྦ་མངྒ་ལཾ།།།།